
Kodanikualgatuse tulemuste väljaselgitamise edasilükkamine

1. Asjaolud ja menetluse käik
Narva linn on algatanud kodanikualgatuse ideede korje, millega antakse kohaliku kogukonna liikmetele võimalus linnaeelarve koostamisel teatud summa osas kaasa rääkida, teha ettepanekuid linna elu edendamiseks ja osaleda hääletamisel parimate ideede väljaselgitamiseks.
Narva Linnavolikogu 30.01.2020 määruse nr 5 „Kodanikualgatuse toetamise kord Narva linna eelarvest“ § 7 lg 5 sätestab, et elanikud, kellel ei ole arvuti kasutamise võimalust saavad hääletada Linnavalitsuse poolt määratud kohas. Hääletamine on määratud perioodile 13.04.–26.04.2020.
Arvestades asjaolu, et Vabariigi Valitsus kuulutas 12.03.2020 seoses koroonaviiruse pandeemilise levikuga maailmas ja viiruse tõenäolise Eesti-sisese leviku laienemisega riigis välja eriolukorra, koos liikumispiirangutega, kuni 1. maini 2020, ei ole võimalik ja kohane elektroonilise hääletamise kõrval läbi viia füüsilist hääletamist.
Sellest tulenevalt on hääletamisele kaasatud isikute ring piiratud, mis pärsib kodanikualgatuse eesmärgi saavutamist. Seetõttu on otstarbekas edasi lükata kodanikualgatuse tulemuste väljaselgitamine ja määrata peale eriolukorra lõppemist selleks uus tähtaeg. 
2. Õiguslikud alused
KOKS § 30 lg 1 p 3 sätestab, et linnavalitsus lahendab ja korraldab kohaliku elu küsimusi, mis ei kuulu volikogu pädevusse.
3. Otsus 
Lükata edasi kodanikualgatuse tulemuste väljaselgitamine ja määrata peale eriolukorra lõppemist selleks uus tähtaeg.
4. Rakendussätted
4.1. Korraldus jõustub seadusega sätestatud korras
4.2. Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

